Szépirodalmi szöveg feldolgozása

**Tantárgy:** olvasás, irodalom

**Koncentráció**: erkölcstan

**Korcsoport**: 3. osztály

**Munkaformák**: frontális munka, páros munka, egyéni munka

**Eszközök**: Szitakötő folyóirat 36. szám, tavaly készített rajzok Bükkösi Rossz Manóról

feladatlapok, totó, tábla, kréta

**Tananyag**: Bakosi Tibor: Bükkösi Rossz Manó majdnem csigává válik

**Az óra cél- és feladatrendszere**: irodalmi mű értő olvasása, szövegértő képesség fejlesztése, szókincsbővítés, kreativitás fejlesztése, erkölcsi tanulságok megbeszélése, szóbeli kifejezőkészség fejlesztése, írásbeli szövegalkotás

**Ráhangolás, motiváció**: A Szitakötő folyóirat 36. számát tartom a kezemben. Mi ennek a számnak a témája? Vannak ismerős szereplők is a folyóirat meséi közt. Kire ismersz rá a rajz alapján?

**Célkitűzés**: A mai alkalommal Bükkösi Rossz Manó újabb kalandjaival ismerkedünk meg, s ehhez kapcsolódóan beszélgetünk emberi kapcsolatainkról, barátságról, közösségről, magányról, bezárkózásról.

Nyissátok ki a folyóiratot a 36. oldalon! Mi a mese címe? Ki írta a történetet? Ki készítette hozzá az illusztrációkat?

Hallgassátok meg a mesét, figyeljétek meg kik a szereplők, s mi történik a történetben Bükkösi Rossz Manóval!

**Bemutató olvasás**

**Irodalmi mű feldolgozása**

**Kérdéssor a mese feldolgozásához**: (frontális munka)

Kik szerepelnek ebben a mesében? (Ki az, akit csak megemlít a szerző?)

Miért sóhajtozott Bükkösi Rossz Manó?

Milyen bánat nyomta a lelkét? Mondjuk más szavakkal: Megszakad a szívem.

Melyik évszakban játszódhat a cselekmény? Honnan tudjuk?

Mit tanácsolt Csókos Bibír? Mit jelenthet az alábbi félmondat a szöveg összefüggéseit tekintve: „nem egészen önzetlenül”? Vajon mire gondolhatott az író?

Mit jelent: „lógatja az orrát”? Gyűjtsünk hozzá rokon értelmű kifejezéseket!

Kivel találkozott a manó ezután?

Olvassuk fel Csiga tanácsát! Mondd el a saját szavaiddal, hogyan akart segíteni Csiga Manónak! Egyetértesz Csigával? Miért?

Bükkösi Rossz Manó csodálkozik és visszakérdez. Hogy hangzik a kérdése?

Csigának mi a véleménye a barátságról? Hogyan vélekedtek erről az álláspontról?

Mit határozott el ezek után Bükkösi Rossz Manó?

Egy érdekes találkozás következik. Meséljük el, mi történik a mese végén! Mit tudunk meg a manólányról? (hangja, külső megjelenése, kérdése)

Milyen folyamat játszódik le Bükkösi Rossz Manó lelkében? Végül hogyan dönt? Vajon miért?

Te hogyan döntöttél volna?

Gyűjtsük össze a mese alapján **a főszereplő tulajdonságait!**

Jól emlékszel a részletekre? Párban fogtok dolgozni. Töltsétek ki az alábbi **totót** emlékezetből! Figyelem! Van, ahol több jó megoldást is találtok! - Marosi Erzsébet segédanyaga alapján

Feladat ellenőrzése, javítása

Számozással **állítsátok helyes sorrendbe** az eseményeket! Olvassátok végig a mondatokat, csak utána kezdjétek el a megoldást!- Kováts Éva feladatlapja alapján

Ellenőrzés, javítás

**Igaz-hamis állítások** a mese alapján – a megfelelő helyre írjatok I vagy H betűt!

A történet elején olyan nagy zaj volt, hogy betörtek az ablakok.

A gyöngyházlepke hármat bucskázott a szélviharban.

Csiga kinevette Bükkösi Rossz Manót.

Szederke az Aranyhalas tavat kereste.

Csiga szerint a barátok csak elrabolják az idődet és a nyugalmadat.

B. R. Manó sóhajától még a befőttek tetejéről is lerepült a por.

A zöld szemű manólánynak csilingelő hangja volt.

**Keresztrejtvény-** Oldjátok meg az alábbi keresztrejtvényt! (egyéni munka)

1. Bükkösi Rossz **M**anó - a főszereplő harmadik neve
2. Szederk**e**  -B. R.M. szerelme
3. Csi**g**a - ő nevezte bolondnak a manót.
4. szomsz**é**d - aki mellettünk lakik
5. A**r**anyhalas - ezt a tavat kereste a manólány
6. bána**t** - milyen érzés töltötte be Manó szívét?
7. **é**leted - nyugodtan élheted az …………. - mondta Csiga.
8. Csóko**s** Bibír - nem egészen önzetlenül vigasztalta Manót.

Megfejtés: **megértés**

**Ellenőrzés, javítás**

Mi jött ki a rejtvény fősorában? Hogyan kapcsolódik ez a fogalom a barátsághoz?

Mi lehet még a **jó barátság** alapja? (őszinteség, hasonló gondolkodás, közös érdeklődés)

Sokféleképpen be lehet fejezni a táblán látható mondatot! Gyűjtsünk néhány befejezést! A saját gondolataitokat mondjátok el!

Az a jó barát, aki…

Milyen ember az, akinek nincs barátja, esetleg családja sem? (magányos, elszigetelt, egyedül élő…) Vajon ki van nagyobb biztonságban: akinek barátai vannak, vagy aki bezárkózik az emberek elől? Közösségben is érezhetjük magunkat egyedül? Hogyan lehetséges ez?

Mit jelent:” visszavonult a csigaházába”kifejezés? (Nem szó szerint értjük!)

**Az óra értékelése, szorgalmi feladat**: Vajon hogyan alakult Bükkösi Rossz Manó és a manólány kapcsolata? Írjátok meg a történet folytatását 6-8 mondatban!